กลต.ให้บริษัทขายกองทุน
หวังผู้ลงทุนเข้าถึงบริการคำแนะนำอิสระลดค่าธรรมเนียมรายปีหากขายเกิน10บลจ.
14 พ.ค. 2556

หวังผู้ลงทุนเข้าถึงบริการคำแนะนำอิสระลดค่าธรรมเนียมรายปีหากขายเกิน10บลจ.
ก.ล.ต.เปิดทางบริษัทเป็นตัวแทนซื้อขายกองทุน เล็งลดค่าฟีหากขายเกิน 10 บลจ.กองทุน 3 ประเภท
นายวรพล โสคติยานุรักษ์ เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวว่า ก.ล.ต.จะอนุญาตให้บริษัทที่ต้องการประกอบธุรกิจหลักทรัพย์เฉพาะการเป็นนายหน้าซื้อขายหน่วยลงทุนกองทุนรวม สามารถยื่นขอรับใบอนุญาตแบบ ง ได้ โดยมีทุนจดทะเบียนชำระแล้วไม่น้อยกว่า 10 ล้านบาท จากปัจจุบันต้องมีไม่น้อยกว่า 100 ล้านบาท 
ทั้งนี้ ต้องเข้าเงื่อนไขว่าบริษัทดังกล่าวต้องไม่มีการเก็บรักษาทรัพย์สินของลูกค้า ไม่ลงทุนในหลักทรัพย์เพื่อบริษัทเอง หรือไม่มีภาระในการชำระราคาและการส่งมอบหลักทรัพย์ และมีลักษณะการประกอบธุรกิจตามที่กำหนด 
นอกจากนี้ หากบริษัทใดประกอบธุรกิจเป็นนายหน้าขายหน่วยลงทุนของบริษัทหลักทรัพย์จัดการกองทุน (บลจ.) ตั้งแต่ 10 บริษัทขึ้นไป และเสนอขายหน่วยลงทุนของกองทุนรวมตั้งแต่ 3 ประเภทขึ้นไป เช่น กองทุนรวมตราสารหนี้ กองทุนรวม ตราสารทุน และกองทุนรวมผสม เป็นต้น จะเสียค่าธรรมเนียมการประกอบธุรกิจรายปีในอัตราพิเศษที่ต่ำลงกว่าเดิมมาก เพื่อเป็นการส่งเสริมธุรกิจดังกล่าว จึงลดให้ทั้งผู้ประกอบการธุรกิจรายเดิมและรายใหม่
ทั้งนี้ ก.ล.ต.จะเปิดโอกาสให้บริษัทที่จัดตั้งและประกอบธุรกิจอื่นอยู่ก่อนแล้ว สามารถยื่นคำขอรับใบอนุญาตแบบ ง ได้ หากมีคุณสมบัติตามที่กำหนด เช่น ประเภทธุรกิจเดิมต้องเกี่ยวเนื่อง สนับสนุน หรือเป็นประโยชน์ต่อการดำเนินธุรกิจที่จะขอรับใบอนุญาต และไม่มีความขัดแย้งทางผลประโยชน์ ซึ่งปัจจุบันอนุญาตให้เฉพาะบริษัทหลักทรัพย์ ธนาคารพาณิชย์ บริษัทประกันชีวิต และบริษัทจัดตั้งใหม่เท่านั้น โดยจะมีการแก้ไขกฎกระทรวงต่อไป 
นายวรพล กล่าวว่า การดำเนินการดังกล่าวเพื่อสนับสนุนให้มีผู้ประกอบธุรกิจเป็นนายหน้าซื้อขายหน่วยลงทุนเพิ่มมากขึ้น ช่วยเพิ่มช่องทางให้ผู้ลงทุนสามารถเข้าถึงการให้บริการทางการเงินได้สะดวก มีกองทุนรวมของ บลจ.หลายแห่งและหลายประเภทให้เลือกลงทุนได้อย่างเหมาะสมตามความต้องการ และความสามารถในการรับความเสี่ยง 
“การเพิ่มช่องทางการเข้าถึงแหล่งลงทุนในตลาดทุน จะช่วยกระตุ้นให้ประชาชนตระหนักถึงความสำคัญในการบริหารเงินลงทุน สนใจเรียนรู้และเข้ามาลงทุนในตลาดทุนมากขึ้น ไม่จำกัดเพียงหน่วยลงทุน แต่อาจขยายไปสู่ผลิตภัณฑ์ทางการเงินอื่น และเป็นโอกาสดีที่ผู้ประกอบการจะใช้ช่องทางการประกอบธุรกิจอย่างเต็มที่ เพื่อสร้างฐานลูกค้าให้มากและหลากหลายยิ่งขึ้น รองรับการแข่งขัน ซึ่งจะช่วยให้ตลาดทุนไทยได้รับการพัฒนาในเชิงกว้างและลึกขึ้น” นายวรพล กล่าว